FI Euroopan unionin virallinen lehti CE 84/380

(2004/C 84 E/0442)

KIRJALLINEN KYSYMYS E-0372/04

esittäjä(t): Olivier Dupuis (NI) komissiolle

(12. helmikuuta 2004)

Aihe: Toimittaja Alexander Podrabinekin kuulustelu

Interfax ja Lenta.ru tiedottivat 27. tammikuuta, että venäläinen toisinajattelija ja entinen poliittinen vanki Alexander Podrabinek, joka on tällä hetkellä Prima Human Rights Information -uutistoimiston päätoimittaja, on saanut Venäjän federaation tiedustelupalvelulta (FSB) haasteen saapua moskovalaiseen Lefortovon vankilaan kuulusteltavaksi. Podrabinek, joka on myös Express-Kronika-sanomalehden päätoimittaja, on sanonut, että tämä haaste liittyy todennäköisesti FSB:n viime joulukuussa takavarikoimaan 4 376 kirjaan nimeltään ”FSB fiche en l'air la Russie”. Kirjan on kirjoittanut Alexander Litvinenko, FSB:n entinen upseeri ja maasta loikanneen liikemies Boris Berezovskin yhtiökumppani, yhdessä historioitsija Juri Felštinskin kanssa (katso myös radiokanava RFE/RL Newsline, 30. joulukuuta 2003). Kirja väittää, että FSB oli vastuussa peräkkäisistä kerrostaloihin tehdyistä pommiattentaateista, jotka tappoivat yli 300 henkilöä vuonna 1999 ja joita Venäjä käytti tekosyynä käynnistääkseen sotilaallisen hyökkäyksen Tšetšenian tasavaltaan. Podrabinekin mukaan Prima-toimisto oli ostanut Latviassa painetut kirjat, jotka takavarikoitiin kuljetettaessa niitä Moskovaan kirjakauppoihin myytäviksi.

Mitä tietoja komissiolla on tästä viimeisimmästä venäläisten viranomaisten yrityksestä riistää sanan- ja mielipiteenvapaus? Mitä se aikoo tehdä estääkseen Venäjän viranomaisia tekemästä laittomia Podrabinekille ja tiedotusvälineiden vapaudelle vahingollisia päätöksiä? Mikä on komission kanta FSB:n yhä laaja-alaisemmasta valvonnasta Venäjän yhteiskunnan ja laitosten kaikilla tasoilla? Eikö komission velvollisuus olisi huomioon ottaen Venäjän arkipäivää leimanneet tiedon-, lehdistö- ja mielipiteenvapauden systemaattiset rikkomiset viimeisten kolmen tai neljän vuoden aikana tehdä tarkistuksia Venäjän federaation tiedotusvälineille myönnettyihin tukiohjelmiin?

Christopher Pattenin komission puolesta antama vastaus

(16. maaliskuuta 2004)

Komissio on tietoinen Alexander Podrabinekiin liittyvistä viimeaikaisista tapahtumista. Alexander Podrabinekin Prima-news-verkkosivusto perustettiin demokratiaa ja ihmisoikeuksia koskevan eurooppalaisen aloitteen mikrohankeohjelmassa myönnetyn avustuksen turvin. Komissio seuraa tiiviisti Venäjän tilanteen kehittymistä sekä tässä tapauksessa että yleisesti tiedotusvälineiden vapauden osalta. Komissio muistuttaa tässä yhteydessä tiedotusvälineiden vapaudesta heinäkuussa 2003 annetusta EU:n julkilausumasta. Viimeaikaisten tapahtumien takia komissio katsoo, että on yhä tärkeämpää tukea riippumattomien ja moniarvoisten tiedotusvälineiden kehitystä Venäjällä.

Komissio korosti suhteista Venäjään äskettäin antamassaan tiedonannossa (1), että EU:n ja Venäjän vuoropuhelun on oltava avointa ja suoraa, jotta se voi vaatia Venäjää kunnioittamaan muun muassa ihmisoikeuksia ja tiedotusvälineiden vapautta koskevia arvoja, joiden noudattamiseen se on sitoutunut Euroopan turvallisuus- ja yhteistyöjärjestön (ETYJ) ja Euroopan neuvoston jäsenenä. Näitä asioita käsitellään toistuvasti myös EU:n ja Venäjän viranomaisten välisessä poliittisessa vuoropuhelussa.

Komission toiminta ei rajoitu poliittiseen vuoropuheluun. Tiedotusvälineiden vapaus kuuluu esimerkiksi vuonna 2004 järjestettävän, demokratiaa ja ihmisoikeuksia koskevan eurooppalaisen aloitteen ehdotuspyynnön ensisijaisiin aiheisiin. Komissio aikoo keskittyä useisiin toimiin, joihin kuuluvat sananvapauden ja tiedotusvälineiden riippumattomuuden lisääminen erityisesti paikallistasolla, venäläisten toimittajien ammattitaidon ja etiikan vahvistaminen, tiedotusvälineiden vapauden suojelua koskevan oikeudellisen ja institutionaalisen kehyksen lujittaminen, toimittajien tukeminen, jotta nämä voivat ryhtyä toimiin oikeuksiensa puolustamiseksi, tiedotusvälineiden hallinnoinnin laadun parantaminen, jotta voidaan varmistaa niiden taloudellinen elinkelpoisuus, verolainsäädännön noudattaminen ja lopulta tosiasiallinen riippumattomuus, paikallisyhteisöjen riippumattomien tiedotusvälineiden tukeminen sekä ihmisoikeuskysymysten käsittelyn laadun parantaminen tiedotusvälineissä.

(1) KOM(2004) 106 lopullinen.